Kulturen på P1

Stor dag for dansk musikeksport: En stribe danske bands og solister får i dag chancen for at vise sig frem på en stor, international musikfestival, der i modsætning til næsten alle andre 2020-festivaler IKKE er aflyst. Kulturen på P1 kigger sydpå mod Hamburgs Reeperbahn Festival, der i år har et særligt Danmark-fokus - og ser blandt andet på, hvordan arrangørerne forsøger at sikre, at festivalen bliver en fest og ikke en smittebombe. Bisse i corona-humør: For de fleste i kulturlivet har coronapandemien betydet aflysninger, ærgrelser og økonomisk nedtur. Men for musikeren Thorbjørn Radisch, alias Bisse, har Covid-19 også været en inspiration - til at skabe en musical og et musikalbum. Kulturen på P1 tjekker ind på Hotel Corona sammen med Bisse. Liv på Venus gennem tiderne: Det har vakt stor opsigt, at et hold astronomer mener, at der kan gemme sig liv i planeten Venus' giftige atmosfære. Men faktisk er det jo langt fra første gang, vi hører om levende væsener på Jordens naboplanet: Kulturen på P1's rumskib tager dig med på en rejse gennem myter, fantasier og konspirationsteorier om liv på den ugæstfri klode med det smukke navn. Personfølsom musik: Nogen spiller efter noder. Men musikeren Niels Lyhne Løkkegaard har helt andre tegn i sit partitur: Han omsætter danskernes Nem-ID-koder til toner. Lyt med, når Løkkegaard udbasunerer Kulturen på P1's medarbejderes personfølsomme data gennem sin blokfløjte ... Værter: Tore Leifer og Jesper Dein. (Sendes også 1.03). Vis mere